Diari Oficial de la Generalitat Valenciana


Sumari del DOGV 3638, del 02-12-1999 (1999/9738)

RESOLUCIÓ de 28 de setembre de 1999, de la Direcció General de Treball i Seguretat Laboral, per la qual es disposa el registre i la publicació del conveni col·lectiu de l'empresa Aseguramiento Técnico de la Calidad, SA (ATECSA). Cod. 8000412.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3638

Data del DOGV
:   02-12-1999

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   1999/9738


Data del document
:   28-09-1999

Organisme emissor
:   Conselleria d'Ocupació

Tipus de document
:   Resolució

Descriptors 

:   * empresa privada
    * conveni col·lectiu

RESOLUCIÓ de 28 de setembre de 1999, de la Direcció General de Treball i Seguretat Laboral, per la qual es disposa el registre i la publicació del conveni col·lectiu de l'empresa Aseguramiento Técnico de la Calidad, SA (ATECSA). Cod. 8000412. [1999/X9738]
  
Vist el text articulat del conveni col·lectiu de l'empresa Aseguramiento Técnico de la Calidad, SA (ATECSA), presentat davant d'aquesta Direcció General de Treball i Seguretat Laboral el dia 16 de setembre de 1999, firmat en data 6 de setembre de 1999, d'una part, per la representació de l'empresa; i de l'altra, en representació dels delegats de personal dels centres d'Ontinyent, Alcoi, Gandia i Alzira, i de conformitat amb el que s'ha disposat en l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i en els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, aquesta Direcció General de Treball i Seguretat Laboral, de conformitat amb les competències que té transferides segons el Reial Decret 4.105/1982, de 29 de desembre, resol:
  
Primer
  
Ordenar-ne la inscripció en el Registre de Convenis Col·lectius de Treball d'aquesta Direcció General, amb notificació a la Comissió Negociadora, i el dipòsit del text original de l'acord.
  
Segon
  
Disposar-ne la publicació en el Diari Oficial de la Generalitat Valenciana.
  
València, 28 de setembre de 1999.- El director general de Treball i Seguretat Laboral: Román Ceballos Sancho.
  
Text articulat del conveni col·lectiu de treball per al personal de l'empresa Aseguramiento Técnico de la Calidad, SA (ATECSA)
  
Capítol I
  
Àmbits
  
Article 1. Àmbit funcional, personal i territorial
  
El present conveni serà d'aplicació a tot el personal laboral que preste els seus serveis en ATECSA, siga quina siga la funció que realitze, als centres de treball que la indicada empresa tinga o puga tenir en el futur en la Comunitat Valenciana.
  
Article 2. Àmbit temporal
  
Aquest conveni tindrà vigència des de la data de la publicació en el Diari Oficial de la Generalitat Valenciana fins al dia 31 de desembre de 2001.
  
Article 3. Denúncia del conveni
  
Aquest conveni haurà de ser denunciat per qualsevol de les parts amb una antelació mínima al seu venciment de 2 mesos, de manera que, en cas contrari, se'n prorrogarà la vigència per períodes anuals successius. Una vegada denunciat i fins que no s'aconseguisca acord que el substituïsca continuarà en vigor el seu text íntegrament.
  
Capítol II
  
Comissió Paritària
  
Article 4. Formalització
  
En el termini de 15 dies després de la publicació del present conveni en el diari oficial corresponent, es constituirà una comissió paritària, composta per quatre membres de cada una de les parts que subscriuen el present conveni, assistides, si és el cas, de l'assessorament que estimen convenient.
  
Article 5. Funcions
  
1. La Comissió Paritària tindrà les següents funcions:
  
a) Assumir les funcions d'interpretació, estudi i vigilància d'allò que s'ha pactat, seguiment del desenvolupament de tots els temes que integren aquest instrument jurídic i els seus annexos, durant la totalitat de la seua vigència.
  
b) Mitjançar amb caràcter previ a la interposició de qualsevol conflicte col·lectiu derivat de la interpretació o l'aplicació del que s'ha disposat en el present conveni.
  
c) Conèixer i informar l'estructura de la plantilla, i també de les seues modificacions futures.
  
d) Conèixer i informar en els casos de reclamacions en matèria de classificació i valoració que es presenten no resoltes favorablement per als sol·licitants, i assumir les funcions que en matèria de classificació professional se li assignen en aquest conveni.
  
e) Controlar la contractació temporal i la fixació de criteris per a provisió de llocs i promoció interna.
  
f) Conèixer de les condicions professionals d'aquells col·lectius o treballadors que pels seus especials i/o peculiars funcions, no previstes en aquest conveni, s'incloguen en el futur en l'àmbit d'aplicació del mateix.
  
g) Negociar els projectes de reorganització que impliquen modificació de les condicions de treball, i també de les tècniques que puguen incidir en els plans d'ocupació.
  
h) Negociació del calendari laboral, les vacances i els dies festius.
  
i) Fixació dels barems de trasllats i promocions internes.
  
2. La Comissió Paritària es reunirà en tot cas a requeriment d'una de les parts i en el termini màxim de 10 dies, amb caràcter extraordinari; i semestralment sense que es necessite cap requeriment, amb caràcter ordinari. Els temes plantejats hauran de ser resolts en el termini de 20 dies des de la presentació d'aquesta, i s'entendrà com a tal la del justificant de recepció que se li realitze.
  
3. Perquè quede vàlidament constituïda la Comissió Paritària, caldrà la presència, com a mínim, del 75% dels membres de cada una de les parts, i els acords hauran d'adoptar-se per unanimitat dels assistents. Aquests acords seran vinculants tant per a l'empresa com per als seus treballadors.
  
4. La Comissió Paritària n'elaborarà un Reglament de Procediment i Funcionament i estarà presidida per la representació legal d'ATECSA o persona que delegue.
  
Capítol III
  
Contractació
  
Article 6. Ingrés al treball
  
La selecció i contractació del personal es realitzarà sota els principis d'igualtat, mèrit, capacitat i publicitat, i s'ajustarà en tot cas a la normativa laboral vigent. Amb aquesta finalitat, l'empresa detallarà dins del primer mes de cada any el pla d'ofertes d'ocupació per a cada exercici, i el traslladarà a la Comissió Paritària. El dit pla contindrà les modalitats de contractació i el procediment de selecció.
  
En l'esmentat procediment es determinaran el sistema de selecció, la publicitat de les convocatòries, la participació de la borsa de treball, les possibles substitucions, les promocions internes, si és el cas, la classificació dels contractes de treball, els períodes de prova, el període de temps i la retribució.
  
Article 7. Classificació professional
  
La classificació professional tindrà per objecte la determinació i definició dels diferents grups i categories professionals, d'acord amb les titulacions i els perfils d'ingrés i les funcions que s'han de realitzar, i serà el sistema de determinació de l'enquadrament professional del treballador contractat i, conseqüentment, del seu nivell retributiu.
  
Article 8. Modalitats
  
La contractació a l'empresa es portarà a cap mitjançant qualsevol de les fórmules previstes legalment o reglamentàriament vigents en cada moment.
  
El personal contractat en pràctiques percebrà durant el primer any de serveis el 80% del salari corresponent a la categoria professional envers la qual es dirigisquen les pràctiques; i el segon any de serveis, el 100% del salari corresponent a la mencionada categoria professional.
  
Article 9. Contractació temporal
  
No obstant el que s'ha disposat en l'article anterior, les parts que subscriuen el present conveni, entenen adequada a la realitat del servei que prestaran als usuaris de les ITV la contractació per temps indefinit, tot limitant la contractació temporal a les circumstàncies concurrents en cada cas que així ho aconsellen.
  
Conseqüentment, a les contractacions o transformacions de contractes temporals en contractes per temps indefinit realitzades des del 17 de maig de 1998, els serà d'aplicació íntegrament allò que s'ha previst en la Llei 63/1997.
  
Als efectes previstos en l'article 15.1.a) de l'ET es consideraran treballs o tasques amb substantivitat pròpia dins de l'activitat normal de l'empresa susceptibles de cobrir amb contractes d'obra o servei determinat, tots aquells que comporten un increment del volum habitual de l'activitat de caràcter limitat en el temps i de difícil precisió quant a la seua duració, no superior a 12 mesos.
  
La contractació a través d'ET no superarà un període de temps igual a 15 dies en cap cas.
  
Article 10. Període de prova
  
Les contractacions realitzades en l'àmbit del present conveni tindran un període de prova igual el previst en l'article 14 de l'ET d'acord amb el nivell professional del treballador contractat.
  
La suspensió del contracte per qualsevol causa legal o convencional, no interromprà el còmput del període de prova.
  
Durant el dit període, els treballadors tindran els mateixos drets que la resta del personal existent a l'empresa.
  
Capítol IV
  
Jornada laboral
  
Article 11. Duració
  
La jornada laboral tindrà una duració de 40 hores setmanals efectives de treball computades en termes anuals, amb un descans diari, en cas de jornada continuada, de 20 minuts per a l'entrepà, computable com a temps efectiu de treball. En el cas que per necessitats de servei hagen d'assistir al treball els dies 24 i 31 de desembre, la jornada anual resultant d'aplicar la jornada setmanal indicada, es reduirà en 15 hores. Durant la setmana de festes de cada localitat, la jornada es reduirà en 2 hores i mitja diàries. Als mesos de juliol i agost la jornada es reduirà en mitja hora diària.
  
Els treballadors procedents de SEPIVA que realitzaren una jornada inferior en la data d'inici de la vigència del present conveni, mantindran la mateixa que realitzen en l'actualitat.
  
La jornada de treball per al personal procedent de SEPIVA tindrà les següents especialitats:
  
- Una duració de 37,5 hores setmanals efectives.
  
- Un descans diari de 20 minuts, computable com a temps efectiu de treball.
  
- Una reducció de la jornada anual de 15 hores quan per necessitats del servei hagen d'assistir al treball els dies 24 i 31 de desembre.
  
- Setmana de festes de cada localitat: 2 hores i mitja diàries.
  
- Mesos de juliol i agost: mitja hora diària.
  
No obstant això anterior, als treballadors no procedents de SEPIVA que, després d'un període de temps amb prestació de serveis per mitjà d'un contracte de duració determinada, passaren a la condició de fixos de plantilla, els serà d'aplicació la jornada prevista per als treballadors procedents de SEPIVA.
  
En tot cas, la jornada setmanal pactada es reduirà gradualment per als treballadors no procedents de SEPIVA, de manera que l'any 1999, es reduirà una hora; l'any 2000, una hora; i l'any 2001, trenta minuts, i s'igualarà amb la jornada dels treballadors procedents de SEPIVA.
  
En tot cas, al gener de l'any 2002, la jornada de tot el personal d'ATECSA serà d'igual duració.
  
Article 12. Calendari anual
  
La jornada anual es realitzarà d'acord amb el calendari que cada any establisquen l'empresa i la representació legal dels treballadors, després de la negociació corresponent. L'esmentat calendari determinarà el nombre d'hores que es treballaran a l'any, els dies laborables i festius i les hores que es realitzaran en cada període.
  
Article 13. Descans setmanal
  
El personal afectat pel present conveni tindrà un descans setmanal de 2 dies.
  
Consegüentment, la jornada setmanal es distribuirà amb caràcter general de dilluns a divendres, i es lliurarà els dissabtes i els diumenges de cada setmana, excepte quant a 10 dissabtes a l'any per cada treballador que haurà de prestar servei en torn de matí. En aquest cas, el treball dels dits dissabtes es compensarà amb descans substitutori que es realitzarà com a màxim dins del mes següent a l'acabament de cada trimestre natural, i amb una duració igual a una jornada diària completa, per a la qual cosa el treballador afectat haurà de concretar la data per la qual opta, de manera que, en tot cas, no coincidisca més d'un treballador de la mateixa categoria professional per planta i torn en l'exercici de la compensació del descans substitutori.
  
En cas que es treballe de manera individual per treballador més de 10 dissabtes a l'any, es compensen mitjançant un complement salarial de 10.000 pessetes, per dissabte treballat; no obstant això, la realització de més de 10 dissabtes a l'any serà amb caràcter voluntari.
  
Article 14. Horaris de treball
  
Els horaris de treball actualment en vigor són els següents:
  
- Centres de Gandia, Alzira, Alcoi i Ontinyent:
  
Oficines: de dilluns a divendres, de 7 a 14.30 hores o de 14.30 a 22 hores.
  
Línies: de dilluns a divendres, de 7 a 14.30 o de 14.30 a 22 hores.
  
Caixers: de dilluns a divendres, de 7 a 14.30 hores o de 14.30 a 22 hores.
  
- Centres de Xàtiva i Dénia:
  
Oficines: de dilluns a divendres, de 9 a 13.30 hores i de 15.30 a 19 hores.
  
Línies: de dilluns a divendres, de 9 a 13.30 hores i de 15.30 a 19 hores.
  
Caixers: de dilluns a divendres, de 9 a 13.30 hores i de 15.30 a 19 hores.
  
- La jornada de treball dels dissabtes serà de 6 hores i es concretarà per plantes la seua realització. En cap cas es treballarà els dissabtes de cada setmana que el divendres de la mateixa siga festiu, com també els dissabtes del mes d'agost.
  
No obstant això, el personal que transitòriament no realitze la jornada setmanal de 37,30 hores ajustarà el seu horari de treball de manera que permeta la realització de la jornada establida en aquest conveni.
  
Article 15. Vacances anuals
  
Les vacances anuals tindran una duració de 30 dies naturals que es gaudiran segons el calendari anual que s'establisca. Al seu torn s'observaran les següents consideracions:
  
- El gaudi durant els mesos de juliol, agost o setembre.
  
- Una duració igual al mes natural en què es gaudisca, o 30 dies naturals, si s'agafen en un període comprés entre 2 mesos.
  
- 40 dies de vacances quan es gaudisquen fora del període ordinari o es fraccionen per imposició de l'empresa.
  
- El retard de les vacances, si no poden iniciar-se com a conseqüència d'un procés d'IT.
  
- La interrupció del període de vacances quan mitjance hospitalització justificada, per a reprendre-les posteriorment.
  
- L'acomodació del gaudi vacacional, en cas de separació legal, divorci o viduïtat, després de la justificació prèvia d'aquestes circumstàncies i a petició de l'interessat.
  
- La no-reducció de les vacances per l'existència durant l'any natural de processos d'IT.
  
- El fraccionament de les vacances per períodes mínims de 7 dies.
  
Article 16. Permisos i llicències
  
Els permisos i les llicències s'ajustaran a la següent relació:
  
- 15 dies per matrimoni distribuïts a petició de l'interessat.
  
- 3 dies per naixement o adopció de fills i 5 dies si tinguera lloc fora de la localitat de residència del treballador i haguera d'efectuar viatge per aquest motiu.
  
- 3 dies per malaltia greu o mort de parents fins al 2n grau de consanguinitat o afinitat i 5 dies quan efectue viatge per aquest motiu. En els casos que per malaltia greu es produïsquen hospitalitzacions de llarga estada dels familiars, aquests dies de permís podran utilitzar-se seguits o alterns, i caldrà informar-hi amb 24 hores d'antelació a l'empresa.
  
- 1 dia per a assistir a exàmens finals, alliberadors i totes altres proves definitives d'aptitud i avaluació en centres oficials de formació, amb la corresponent justificació.
  
- 2 dies per trasllat del seu domicili habitual, amb la corresponent justificació.
  
- Pel temps indispensable per al compliment d'un deure inexcusable de caràcter públic o personal, quan per això no reba el treballador cap retribució o indemnització, i sense que puga superar-se per aquest concepte la 5a part de les hores laborals en còmput trimestral.
  
S'entén per deure públic o personal:
  
L'assistència a tribunals després de la citació prèvia.
  
L'assistència a plens per als regidors.
  
El compliment dels deures ciutadans derivats d'una consulta electoral.
  
Els tràmits necessaris davant d'organismes oficials quan coincidisquen amb l'horari de treball.
  
- 5 dies a l'any per assumptes particulars, no inclosos en els punts anteriors. Aquests dies no podran acumular-se a les vacances anuals ni coincidir amb el gaudi d'aquest dret per un altre treballador del seu mateix centre i torn de treball. Aquest dret es reduirà a 4 dies a l'any des del 1r de gener de l'any 2000. Aquest dret no podrà exercir-se de forma que coincidisca més d'un empleat en la indicada situació per centre i torn de treball.
  
- Els qui per raons de guarda legal tinguen al seu càrrec algun menor de 6 anys o algun disminuït físic o psíquic, tindran dret a una reducció de la jornada de treball, amb disminució proporcional del salari, entre 1/3 (mínim) i 1/2 (màxim) de la dita jornada.
  
- Podran concedir-se llicències sense retribució per un període màxim de 6 mesos cada 6 anys.
  
- Per absències del treball per a acudir a consulta mèdica per al treballador, o per als seus fills menors de 16 anys, si ambdós cònjuges treballen i els coincideix a ambdós la seua jornada de treball amb l'horari de consulta mèdica, pel temps imprescindible per a això.
  
- Les treballadores per lactància d'un fill menor de 9 mesos tindran dret a una hora d'absència del treball que podran dividir en dues fraccions, i també a voluntat seua, substituir aquest dret per una reducció de la jornada en mitja hora diària per a la mateixa finalitat. Si el pare i la mare treballen, podrà gaudir aquest permís, indistintament, qualsevol d'ells.
  
- Les treballadores podran absentar-se del treball per a la realització d'exàmens prenatals i tècniques de preparació al part, quan aquestes coincidisquen amb la seua jornada de treball.
  
Article 17. Excedències
  
La duració de les excedències de caràcter voluntari no podrà ser inferior a 1 any ni superior a 5 anys, i el dret d'aquesta situació només podrà ser exercit una altra vegada pel mateix treballador si han transcorregut 2 anys des del final de l'anterior excedència.
  
La duració de l'excedència forçosa estarà d'acord amb la causa que l'origine. Es consideraran excedències forçoses la designació o elecció per a un càrrec públic que impossibilite l'assistència al treball, i també l'exercici de funcions sindicals d'àmbit provincial o superior. Al seu torn, les treballadores tindran dret a un període d'excedència no superior a 3 anys per a la cura de cada fill, tant ho siga per naturalesa com per adopció, des de la data de naixement o d'adopció, segons el cas.
  
Capítol IV
  
Mobilitat geogràfica
  
Article 18. Desplaçaments
  
Els canvis provisionals de centre de treball es portaran a cap per acord entre l'empresa i la representació legal dels treballadors, d'acord amb les següents normes:
  
a) Pel temps imprescindible, no superior a 3 mesos, llevat d'adscripció voluntària i per espai màxim de 6 mesos.
  
b) Conclòs el període màxim, no es podrà tornar a ser desplaçat fins que no s'haja efectuat una rotació completa del personal del mateix nivell, grup o categoria.
  
Article 19. Trasllats
  
Els canvis definitius es portaran a efecte mitjançant la consegüent convocatòria entre tot el personal de l'empresa pertanyent al mateix nivell, grup o categoria. S'entendrà que hi ha la necessitat de cobrir el lloc de treball amb caràcter definitiu i conseqüentment serà procedent el trasllat quan se supere un any des del primer desplaçament.
  
El trasllat voluntari haurà d'observar les següents condicions personals per a la seua determinació:
  
- Idoneïtat de l'empleat per a ocupar el lloc vacant d'acord amb el barem.
  
- Barem.
  
- Antiguitat.
  
En tot cas, l'empleat traslladat s'incorporarà a l'horari i als torns de treball que hi haja al centre receptor.
  
Si de cas hi manca, es produirà el trasllat forçós tenint en compte les següents condicions:
  
- Menor antiguitat.
  
- Càrregues familiars.
  
- Lloc de residència en relació amb la proximitat de la destinació.
  
No obstant això, el desenvolupament d'aquest article es realitzarà d'acord amb allò que s'ha previst en l'article 5 d'aquest conveni.
  
Article 20. Barem d'aplicació per a trasllats voluntaris i promocions internes
  
El barem d'aplicació serà el següent:
  
1. Antiguitat: es valorarà fins a un màxim de 4 punts a raó de 0,5 punts per any complet de serveis en l'empresa.
  
2. Experiència: es valorarà amb un punt per cada any complet de serveis en la categoria d'inspector mecànic. A aquest efecte, les fraccions mínimes que es consideraran seran de tres mesos equivalents a 0,25 punts, i no es consideraran els períodes inferiors. El màxim de puntuació serà de 4 punts.
  
3. Titulacions acadèmiques: es valorarà a raó d'1 punt, si es té titulació superior a la requerida per a l'accés a la categoria professional a la qual s'opta. Cada titulació superior es valorarà amb 1 punt, fins a un màxim de 2. Tenir el títol de diplomat es valorarà amb 1 punt i la titulació de llicenciat amb 2 punts.
  
4. Coneixements de valencià: es valorarà amb un màxim d'1 punt, sempre que s'acredite estar en possessió del pertinent certificat de coneixements del valencià.
  
No obstant això, el desenvolupament d'aquest article es realitzarà d'acord amb allò que s'ha previst en l'article 5 d'aquest conveni.
  
Article 21. Compensacions
  
El treballador que es desplace amb caràcter forçós, meritarà al seu favor els imports següents en concepte de dietes:
  
- Dieta completa: 5.000 PTA + factura de l'hotel.
  
- Mitja dieta: 2.500 PTA.
  
- Quilometratge 30 PTA/km + despeses d'autopista, si és procedent.
  
- Desplaçament fora de la Comunitat Valenciana: la despesa que es realitze, mitjançant la justificació adequada.
  
Capítol V
  
Del dret de representació col·lectiva
  
Article 22. Drets sindicals
  
Els drets, les competències, la composició i la resta d'aspectes relacionats amb la representació col·lectiva dels treballadors, seran els previstos en l'Estatut dels Treballadors i en la Llei Orgànica de Llibertat Sindical, si és el cas, en les mateixes circumstàncies i condicions previstes en les esmentades normes.
  
No obstant això anterior, específicament es reconeixen els següents drets:
  
- Dret a realitzar assemblees dins de la jornada de treball i amb preavís de 48 hores, a instàncies del comité d'empresa, els delegats de personal, el 33% del personal del centre, les centrals sindicals per mitjà de les seues seccions implantades a l'empresa. Aquest dret no podrà ser superior a 15 hores anuals per a cada un dels centres.
  
- Nomenament d'un delegat sindical, quan el nombre de vots per a comité d'empresa o delegats de personal arribe al 10%, per a centres de fins a 250 treballadors.
  
- Crèdit horari de 40 hores mensuals per als membres del comité d'empresa o els delegats de personal per a realitzar gestions sindicals. Els delegats sindicals indicats anteriorment, tindran el mateix crèdit horari.
  
- Les garanties establides per als delegats de personal i delegats sindicals quant a l'estabilitat en l'ocupació durant l'any següent a l'acabament del seu mandat de representació s'eleva a un període de temps igual a tres anys.
  
Capítol VI
  
Règim disciplinari
  
Article 23. Règim de faltes i sancions
  
Els treballadors podran ser sancionats per la Direcció de les empreses d'acord amb la graduació de faltes i sancions que s'estableixen en els articles següents.
  
Article 24 . Graduació de les faltes
  
Les faltes disciplinàries dels treballadors, comeses amb motiu o com a conseqüència del seu treball, podran ser lleus, greus i molt greus.
  
Article 25 . Faltes lleus, greus i molt greus
  
A) Seran faltes lleus les següents:
  
a.1) La incorrecció amb el públic i amb els companys o subordinats.
  
a.2) El retard, la negligència o el descuit en el compliment de les seues tasques.
  
a.3) La no-comunicació amb la deguda antelació de la falta d'assistència per causa justificada, llevat que es prove la impossibilitat de fer-ho.
  
a.4) La falta d'assistència al treball sense causa justificada 1 o 2 dies al mes.
  
a.5) Les faltes repetides de puntualitat sense causa justificada de 3 a 5 dies al mes.
  
a.6) El descuit en la conservació dels locals, materials i documents dels serveis.
  
a.7) En general, l'incompliment dels deures per negligència o descuit excusable.
  
a.8) L'incompliment de les obligacions previstes en l'article 29 de la Llei 31/1995, de 8 de novembre, de Prevenció de Riscos Laborals, sempre que manque de transcendència greu per a la integritat física o la salut dels treballadors.
  
B) Seran faltes greus:
  
b.1) La falta de disciplina en el treball o del respecte degut als seus superiors, companys o inferiors.
  
b.2) L'incompliment de les ordres i instruccions dels superiors i de les obligacions concretes del lloc de treball o, les negligències de les quals es deriven o poden derivar-se perjudicis greus per al servei.
  
b.3) La desconsideració amb el públic en l'exercici del treball.
  
b.4) L'incompliment o l'abandó de les normes i mesures de seguretat i higiene del treball establides.
  
b.5) La falta d'assistència al treball sense causa justificada, durant 3 dies al mes.
  
b.6) Les faltes repetides de puntualitat sense causa justificada, durant més de 5 dies al mes i menys de 10.
  
b.7) L'abandó del treball sense causa justificada, en dues jornades laborals al mes.
  
b.8) La simulació de malaltia o accident, per temps inferior a tres dies.
  
b.9) La simulació o l'encobriment de faltes d'altres treballadors en relació amb els deures de puntualitat, assistència i permanència en el treball.
  
b.10) La disminució continuada i voluntària en el rendiment del treball normal o pactat.
  
b.11) La negligència que puga causar greus danys en la conservació dels locals, el material o els documents dels serveis.
  
b.12) L'exercici d'activitats professionals, públiques o privades sense que s'hi haja sol·licitat autorització de compatibilitat, sent compatible.
  
b.13) La utilització o difusió indegudes de dades o d'assumptes que es coneguen per raó de treball en l'organisme.
  
b.14) La reincidència en la comissió de tres o més faltes lleus, encara que siguen de distinta naturalesa, dins d'un mateix trimestre, quan hi hagen mitjançat sancions.
  
b.15) L'incompliment de les obligacions previstes en l'article 29 de la Llei 31/1995, de 8 de novembre, de Prevenció de Riscos Laborals, quan el dit incompliment origine risc de danys greus per a la seguretat i salut dels treballadors.
  
C) Seran faltes molt greus:
  
c.1) L'incompliment del deure de fidelitat a la Constitució i a l'Estatut d'Autonomia Valencià en l'exercici de la funció encomanada.
  
c.2) La publicació o utilització indeguda de secrets oficials així declarats per llei o classificats com a tals.
  
c.3) Qualsevol actuació que comporte discriminació per raó de raça, sexe, religió, llengua, opinió, lloc de naixement o qualsevol altra condició o circumstància personal o social.
  
c.4) L'assetjament sexual comés per una persona d'igual, inferior o superior categoria que la persona assetjada, màximament quan vaja acompanyat d'abús d'autoritat, o siga realitzat per una persona de superior categoria.
  
c.5) El frau, la deslleialtat i l'abús de confiança en les gestions encomanades, i també qualsevol conducta constitutiva de delicte dolós.
  
c.6) La manifesta desobediència.
  
c.7) El falsejament voluntari de dades i informacions del servei.
  
c.8) La falta d'assistència al treball no justificada durant més de tres dies al mes.
  
c.9) Les faltes reiterades de puntualitat no justificades, durant deu dies o més dies al mes, o durant més de vint dies al trimestre.
  
c.10) L'exercici d'activitats públiques o privades incompatibles amb l'exercici de l'ocupació pública.
  
c.11) La reincidència de tres o més faltes greus, encara que siguen de distinta naturalesa, dins d'un període de quatre mesos.
  
c.12) L'incompliment de les obligacions previstes en l'article 29 de la Llei 31/1995, de 8 de novembre, de Prevenció de Riscos Laborals, sempre que del dit incompliment es derive un risc greu i imminent per a la seguretat i salut dels treballadors.
  
Article 26 . Règim de sancions
  
Les sancions que podran imposar-se d'acord amb la qualificació de les faltes, i que en qualsevol cas es comunicaran per escrit seran les següents:
  
a) Per faltes lleus:
  
- Amonestacions per escrit.
  
- Suspensió de sou i faena fins a dos dies.
  
Les sancions per faltes lleus requeriran comunicació als representants dels treballadors.
  
b) Per faltes greus:
  
- Suspensió de sou i faena de tres dies a un mes.
  
- Suspensió del dret a concórrer a proves selectives o concursos d'ascens per un període d'un any.
  
c) Per faltes molt greus:
  
- Suspensió de sou i faena d'un a tres mesos.
  
- Suspensió del dret a concórrer a proves selectives o concursos d'ascens per un període de dos a tres anys.
  
- Trasllat forçós sense dret a indemnització.
  
- Acomiadament.
  
Les sancions per faltes greus i molt greus requeriran la tramitació prèvia d'expedient disciplinari, la iniciació del qual es comunicarà als representants dels treballadors i a l'interessat. En aquest es donarà audiència a l'interessat i s'escoltarà els representants dels treballadors.
  
Les faltes lleus prescriuran als deu dies, les faltes greus als vint dies, i les molt greus als seixanta dies, a partir de la data en què l'empresa en tingué coneixement de la comissió, i en tot cas als sis mesos d'haver-se comés. Els dits terminis quedaran interromputs per qualsevol acte propi de l'expedient instruït, si és el cas, sempre que la duració d'aquest, en conjunt, no supere el termini de sis mesos sense mitjançar culpa del treballador expedientat.
  
Els caps o superiors que toleren o encobrisquen les faltes dels seus subordinats incorreran en responsabilitat i sofriran la correcció o sanció que corresponga, tenint en compte la que s'impose autor i la intencionalitat, alteració per al Servei, atemptat a la dignitat de l'empresa i reiteració o reincidència de la indicada tolerància o encobriment.
  
Tot treballador podrà donar compte per escrit, per si o a través dels seus representants, dels actes que comporten faltes de respecte a la seua intimitat o a la consideració deguda a la seua dignitat humana o laboral. L'empresa a través de l'òrgan directiu a què estiguera adscrit l'interessat, obrirà l'oportuna informació i instruirà, si és el cas, l'expedient disciplinari que siga procedent en el qual intervindrà la representació dels treballadors.
  
Les sancions imposades i la seua cancel·lació s'anotaran en l'expedient personal, i es notificarà als representants dels treballadors i a la Comissió Paritària.
  
No podran imposar-se sancions que consistisquen en la reducció de les vacances o una altra minoració dels drets al descans del treballador.
  
La cancel·lació de les sancions imposades per faltes lleus, greus i molt greus s'anotaran en l'expedient personal a l'any, tres anys, o cinc anys respectivament des de la data del compliment, després de la petició prèvia de l'interessat.
  
Se sancionarà que s'obstaculitze l'exercici de les llibertats públiques i dels drets sindicals.
  
Amb caràcter extraordinari, i oïts els representants sindicals corresponents, es podrà acordar la suspensió cautelar del contracte de treball amb motiu d'un expedient disciplinari per falta molt greu.
  
Article 27. Garanties especials
  
Per al personal procedent de SEPIVA, en el supòsit d'acomiadament per motius disciplinaris que és declarat improcedent, l'empresa s'obliga a no exercir l'opció entre la seua readmissió o indemnització, i es compromet a la readmissió, llevat que mitjance acord amb el treballador.
  
Durant la vigència de la concessió administrativa, en els casos d'acomiadament objectiu o expedient de regulació d'ocupació per causes objectives: tecnològiques, organitzatives, econòmiques, de producció, competitivitat, i qualssevol altres, a l'empara d'allò que s'ha previst en els articles 51 i 52 c) de l'Estatut dels Treballadors tindrà prioritat per a continuar en l'empresa el personal de major antiguitat en aquesta, sense que puguen realitzar-se acomiadaments per aquestes causes sense haver esgotat prèviament totes les possibilitats de mobilitat funcional, geogràfica o de modificació substancial de les condicions de treball.
  
Capítol VII
  
Condicions retributives
  
Article 28. Reordenació salarial
  
Ateses les distintes procedències del personal i el distint règim retributiu actual, les parts signatàries del present conveni acorden la reordenació salarial que es concreta en les taules previstes en l'annex 1 i en els articles següents d'aquest capítol, suprimint aquells conceptes existents amb anterioritat a la vigència del present conveni, una vegada integrats els imports residuals que en cada cas corresponguen, en el complement personal el qual no serà compensable ni absorbible en cap cas excepte en allò que s'ha previst en l'article 30 d'aquest conveni.
  
Article 29. Salari base
  
El salari base per a cada categoria professional és l'indicat en l'annex 1 d'aquest conveni.
  
Article 30. Complement personal
  
És la quantitat de caràcter individual que, amb motiu de la reorganització portada a cap, resulte d'aplicació en cada cas, de forma que traslladant els imports necessaris per a abastar el salari base previst en l'annex 1r, els imports residuals en concepte de complement específic i/o complement de destinació passen a integrar el denominat complement personal.
  
Article 31. Pagues extraordinàries
  
És l'import que es percebrà els dies 20 de juny (estiu) i 20 de desembre (Nadal) de cada any, per quantia equivalent a 30 dies de salari base, antiguitat i complement personal, meritables de l'1 de gener al 30 de juny i de l'1 de juliol al 31 de desembre de cada any, respectivament.
  
Article 32. Antiguitat
  
És la quantitat de caràcter individual que, amb motiu de la permanència en l'empresa, merita el personal per triennis i en els imports següents:
  
- Cap de servei: 5.961 PTA/mensuals.
  
- Cap de torn, cap de línia i responsable administratiu: 4.769 PTA/mensuals.
  
- Inspectors mecànics, manteniment i administratiu: 3.579 PTA/mensuals.
  
- Caixers: 2.390 PTA/mensuals.
  
Els dits imports s'incrementaran en el mateix percentatge que s'incrementen els salaris d'aquest conveni, excepte quant a l'increment derivat de l'1/24 part de la paga premi.
  
Article 33. Increments salarials
  
Les taules salarials que conformen l'annex 1 són el resultat d'haver aplicat al personal procedent de SEPIVA un increment del 2% l'any 1998 i un increment mensual igual a l'1/24 part de la paga premi existent amb anterioritat a la vigència del present conveni l'any 1999, i d'haver-se aplicat al personal no procedent de SEPIVA un increment del 2% l'any 1999.
  
Per a l'any 2000 l'increment mensual d'aplicació per al personal procedent de SEPIVA serà igual a 1/24 part de la paga premi existent amb anterioritat a la vigència del present conveni, integrada i consolidada en el concepte de salari base, i també el IPC del dit any sobre les taules salarials vigents el 31 de desembre de 1999. Per a l'any 2001 l'increment per al personal procedent de SEPIVA serà igual a l'IPC del dit any més l'1% sobre les taules salarials vigents el 31 de desembre de 2000.
  
Per a l'any 2000 l'increment per al personal no procedent de SEPIVA serà igual al IPC del dit any més l'1% sobre les taules salarials vigents el 31 de desembre de 1999. Per a l'any 2001 l'increment per a aquest personal serà igual al IPC del dit any més l'1%, sobre les taules salarials vigents el 31 de desembre de 2000.
  
Capítol VIII
  
Acció social
  
Article 34. Complements per IT
  
El treballador que cause baixa per IT derivada de malaltia comuna o accident de treball, percebrà mensualment el 100% del salari que haguera meritat en jornada ordinària, sense que les absències derivades de la dita IT afecten la meritació de les pagues extraordinàries. Conseqüentment, l'empresa abonarà les diferències entre la prestació corresponent i l'import establit en aquest article.
  
Article 35. Roba de treball
  
El personal de taller rebrà dos equips de treball a l'any, el primer d'ells al mes de maig consistent en pantaló i camisa, i el segon, al mes d'octubre, consistent en pantaló, camisa i jersei.
  
En tot cas la reposició de la roba de treball es farà d'acord amb la deterioració, de forma que la periodicitat establida es reduïsca o s'estenga d'acord amb l'estat de l'esmentat equip de treball.
  
Amb independència d'allò que s'ha indicat en el paràgraf anterior d'aquest article, el personal que preste els seus serveis a l'aire lliure, rebrà dues parkes o anoracs que es reposaran d'acord amb la deterioració d'aquestes en periodicitat superior a l'anual.
  
Capítol IX
  
Disposicions transitòries
  
Article 36. Funcions
  
Durant l'any 1999 la Comissió Paritària del present conveni efectuarà els treballs necessaris que permeten concretar les funcions corresponents a cada categoria professional, partint de les habituals a la data de firma d'aquest conveni i de les descripcions previstes en el manual de qualitat.
  
Article 37. Plantilla fixa
  
L'empresa s'obliga durant la vigència de la concessió del servei a mantindre el volum de plantilla existent el dia 1 de gener de 1998.
  
Annex I
  
Taules salarials 1999
  
Categories professionals Salari base
  
Responsable tècnic 175.000
  
Cap de servei 168.912
  
Responsable administratiu 168.912
  
Cap de torn 168.912
  
Cap de línia 157.704
  
Inspector mecànic ITV mòbil 146.496
  
Inspector mecànic 146.496
  
Manteniment 146.496
  
Administratius 137.700
  
Caixers 100.000